钦定古今图书集成/方舆汇编/职方典/第1470卷 > 《西洱海志》前人
## 钦定古今图书集成/方舆汇编/职方典/第1470卷 > 《西洱海志》前人

叶榆水，一名西洱河，出浪穹县罢谷山下，数处涌起
如珠树，世传墨水伏流别派也。自太和县西北来，汇
于县东，为巨津，形如月生，五日绕县西南，由石穴中
出，盘回点苍山后，是为濞水，与漾水合，又会兰沧江
而入南海。兰沧，即墨水也。《水经》曰：“罢谷山，洱水出焉。”
又曰：“益州叶榆河出其县北界。”《注》曰：“县故滇叶榆之”
国也。县西北有鸟吊山，每岁八九月，众鸟千百为群，
集于山下。呜呼啁唽！俗言凤凰死于此山，故众鸟来
吊。今在点苍山之西北，吊鸟群集如期，益信《水经》之
不诬也。左思《蜀都赋》曰：“诸葛亮之平南中也，战于是
水之南。”即此水也。水有三岛，一在青颠山之南，二在
罗筌山之南。南岛上有石刻朱文，字如古篆。父老云：
“世传是大士观音买地券，今莫辨也。”《通纪》曰：“邪龙既
为大士所除，其种类尚潜于东山海窟，恶风白浪，时
覆舟航。有神僧就东崖创罗筌寺，厌之，诵经其中。一
夜忽闻大震动声，僧喝之，见百十童子造曰：‘师在此
坏我屋宅，吾属不安，请师别迁’。僧厉声曰：‘是法住法位，有何不可’？遂失童”子所在。明日，寺下漂死蟒百馀，
自是安流以济，僧随迁化。榆水西北岸，各有水神祠，
神状牛首人身，或虎头鸡喙，皆大石自地涌出，实非
人工也。《山海经》曰：“西荒之山有神，兽面人身。”其说盖
与此合。东岸有分水崖，俨如斧划，渔人谓自崖下分
水为两戒，南为河，北为海，咸淡不类，河鱼不入海，海
鱼不入河，鱼游至此则返。鱼族颇多，视他水所出较
美。冬鲫甲于诸郡。魏武帝《四时食制》曰：“滇地鲫鱼至
冬极美。”盖谓池之在滇者，美鲫也。海首有石穴，八九
月产油鱼，人谓水咸故肥。河尾产细鳞鱼，皆鱼族之
至美。而河海咸淡，亦颇征焉。八月望夜，河海正中，有
珊瑚树出水面，渔人往往见之，世传海龙献宝，《内典》
云：“珊瑚撑月。”此世外事，不可以臆见度其有无也。冬
月海风，水面起火，高数丈，莫知其故。《易象》曰：“泽中有
火。”《海赋》云：“阴火潜然。”岂其事与？水中有三岛，曰金梭，
曰赤文，曰玉几。水涯有四洲，曰青莎鼻，曰大贯淜，曰
鸳鸯，曰马帘九曲，曰莲花，曰大鹳，曰蟠虮，曰凤翼，曰
萝莳，曰牛角，曰波。曰：高、喦皆可田可庐，而大鹳洲
则随水升沉，如世称鹦鹉洲然。水东石壁上刻云：“此
水可当兵十万，昔人空有客三千。”不知昉于何时，出
何人手。其诸禽、鲤、鳞介、莼茭、蠡、蛤之产，民生之资；榆
水之于西服，为利溥哉！